Italias egen sangkonkurranse, San Remo-festivalen fra 1951, er opphavet til Eurovision Song Contest, og en rekke av San Remo-vinnerne har representert Italia i den internasjonale finalen. Landet har levert flere slagere og hiter til Eurovision Song Contest, der Domenico Modugnos tredjeplass «Nel blu, dipinto di blu» fra 1958 er den mest kjente. Under navnet «Volare» ble sangen en stor internasjonal slager og nådde førsteplass på den amerikanske "Billboard"-listen. Vinneren fra 1964, Gigliola Cinquetti og «Non ho l'età», ble også en slager over hele Europa, det samme gjorde låter som «Piove» (1959), «Era» (1975), «Non so che darei» (1980) og «Gente di mare» (1987).